Kjersti Toppe (Senterpartiet), 2016-03-03:
Etter delingslova har kommunane ansvar for alle sider ved eigedomsregistreringar, både oppmåling, merking og registringsinnføringar. Lov om eigedomsregistrering, vedtatt i 2005, opna for at oppmålingsforretningar kunne utøvast som privat tenesteyting. Det var i tråd med fleirtalsforslaget i den føregåande NOU-en. I 2007 vart lov om eigedomsregistrering endra, slik at det offentlege ansvaret for eigedomsmåling vart vidareført slik det var i delingslova. No har stortingsrepresentantar frå partia Høgre, Framstegspartiet, Kristeleg Folkeparti og Venstre igjen fremja forslag om å be regjeringa utgreia forslag om å oppheva det kommunale ansvaret for eigedomsoppmåling. I løpet av komitébehandlinga har Kristeleg Folkeparti falle vekk, og forslaget er moderert til å lyda: «Stortinget ber regjeringen utrede forslag om hvordan arbeidet med eiendomsoppmåling skal organiseres, herunder vurdere autorisasjons- og sertifiseringsordning for denne type tjenester.» Senterpartiet støttar ikkje forslaget. Vi meiner det ikkje er rett å skilja mellom styresmakter og tenester på dette området. Vi vil vidareføra oppmålingsforretninga som ei offentleg oppgåve og ikkje skilja denne forretninga frå registerføringa. Det meinte Senterpartiet også i 2005 og i 2007. Vi meiner det er svært viktig at kommunane held oppe nødvendig kompetanse innan kart og oppmåling, og at det vanskeleg lèt seg gjera dersom eigedomsregistreringar vert delte i to separate delar. Skal registeret ha kvalitet, vil det krevja både teoretiske og praktiske kunnskapar innan landmålingsfaget. I samband med lovendringa i 2007, vart det problematisert, òg frå den raud-grøne regjeringa si side, at privatisering av oppmålingsforretningane hadde som føresetnad at kommunane måtte byggja ned eiga landmålarverksemd fordi det ikkje ville vera nok kandidatar i ein slik ny marknad. Senterpartiet fryktar òg i dag at kommunane kan verta tappa for fagfolk, slik at dei sit igjen utan personale med faglege kvalifikasjonar til å utføra landmåling, matrikkelføring og andre oppgåver som krev slike kvalifikasjonar, dersom privatiseringa vert gjennomført. Sjølv med dagens lov kan kommunane, etter avtale, overlata til andre å utføra oppmålingsforretningane på kommunens vegner. Det skjer også, men det endrar ikkje på kommunen si plikt etter lova til å vera ansvarleg for heile eigedomsregistreringa. Dette er eit viktig prinsipp for å sikra rettstryggleiken til den enkelte innbyggjar. Eigedomsregistrering er for viktig til å verta overlaten til marknaden. Mange kommunar og fagorganiserte fryktar at privatiseringsforslaget vil resultera i dårlegare lokalt tenestetilbod, og at det vil svekkja tenestetilbodet spesielt i distrikta, for det vil kunna gå lang tid før det vert etablert private landmålarføretak i distrikta. Også fleirtalet i utvalet som utarbeidde NOU-en i 1999, såg faren for at byggjeverksemda i enkelte kommunar kunne stoppa opp, fordi det der kunna verta vanskeleg og dyrt å få gjennomført oppmålingsforretningane ved hjelp av private firma. Privatisering av tenestetilbod fører til sentralisering av tenestetilbod. Det ser vi òg på andre felt. Ved lovendringa i 2007 skreiv partia som står bak forslaget i dag, i innstillinga at fritt landmålarval og etablering av private oppmålingsføretak «kan gi en nyttig konsulentbransje som gir partene i eiendomsspørsmål effektiv hjelp(…)(…) (…) (…) Senterpartiet ser det ikkje som si oppgåve å sørgja for ein nyttig konsulentbransje innan landmåling. Senterpartiet ser det som si oppgåve å leggja til rette for nyttige og gode kommunar med unik kompetanse innan dette området, som har tillit i befolkninga. At retten og plikta til å utføra eigedomsmålingar, vert flytta vekk frå kommunen og over til ein anbodsrunde mellom kvar enkelt privatperson som treng ei grense målt opp, og tilbydarar av landmålingstenester, er etter Senterpartiet sitt syn ei feil utvikling. Det vil ikkje gi betre kvalitet eller billigare tenester. Landmåling er myndigheitsutøving. Senterpartiet meiner at eigedomsgrenser ikkje bør målast opp etter anbodsprinsippet, der ein av partane til ei ny grense leiger inn landmålaren som skal setja ho. Eg vil til slutt rosa innlegget til representanten frå Kristeleg Folkeparti og er glad for at dei har snudd i denne saka.